PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/ZK/3/1/042	Bratislava, 30.  júna 2010	

Protimonopolný úrad Slovenskej republiky, odbor koncentrácií v správnom konaní 
č. 0021/OK/2010 začatom dňa 06. 05. 2010 na základe oznámenia koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa KKCG SE, so sídlom 8 Alasias Street Christodoulides Building 3095 Limassol, Cyprus prostredníctvom splnomocneného právneho zástupcu JUDr. Pavla Šafářa, advokáta so sídlom Ventúrska 12, 811 01 Bratislava vo veci koncentrácie podnikateľov KKCG SE, so sídlom 8 Alasias Street Christodoulides Building 3095 Limassol, Cyprus, EUROPGAS, a.s., so sídlom Vinohradská 1511/230, 100 00 Praha 10, IČ: 255 72 709 a Moravské naftové doly, a.s., so sídlom Úprkova 807/6, 695 01 Hodonín, IČ: 262 88 583

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní výlučnej kontroly podnikateľom KKCG SE, so sídlom 8 Alasias Street Christodoulides Building 3095 Limassol, Cyprus nad podnikom podnikateľa EUROPGAS, a.s., so sídlom Vinohradská 1511/230, 100 00 Praha 10, IČ: 255 72 709 a nad podnikom podnikateľa Moravské naftové doly, a.s., so sídlom Úprkova 807/6, 695 01 Hodonín, IČ: 262 88 583, ktorá má vzniknúť na základe Zmluvy o prevode akcií spoločnosti EUROPGAS, a.s., so sídlom Vinohradská 1511/230, 100 00 Praha 10, IČ: 255 72 70 medzi spoločnosťou E.ON Ruhrgas International AG so sídlom Huttropstraβe 60, 43138 Essen, Spolková republika Nemecko a spoločnosťou ORTOKLAS, a.s., so sídlom Vinohradská 1511, 100 00 Praha 10, Česká republika, IČ: 28483006 a Zmluvy o prevode akcií spoločnosti Moravské naftové doly, a.s., so sídlom Úprkova 807/6, 695 01 Hodonín, IČ: 262 88 583 medzi spoločnosťami EUROPGAS, a.s., so sídlom Vinohradská 1511/230, 100 00, Praha 10, IČ: 255 72 70  a SPP Bohemia, a.s. so sídlom Vinohradská 1511/230, 100 00, Praha 1, Česká republika, ktoré strany plánujú uzavrieť v súlade s Memorandom o porozumení, uzatvoreným dňa 11.06.2009 medzi podnikateľom Slovenský plynárenský priemysel, a.s., so sídlom Mlynské Nivy 44/a, 825 11 Bratislava, IČO: 35 815 256, podnikateľom E.ON Ruhrgas International AG, so sídlom Huttropstraβe 60, 43138 Essen, Spolková republika Nemecko a medzi podnikateľom KKCG SE, so sídlom 199 Arch. Makarios III Avenue, 3030 Limassol, Cyprus z a s t a v u j e, pretože dôvod na konanie nebol daný.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom, zaevidovaným úradom pod číslom 1740/2010 dňa 06.05. 2010, doručené oznámenie koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť KKCG SE, so sídlom 8 Alasias Street Christodoulides Building 3095 Limassol, Cyprus (ďalej len „KKCG SE“) prostredníctvom splnomocneného právneho zástupcu JUDr. Pavla Šafářa, so sídlom Ventúrska 12, 811 01, Bratislava, ktorá bude podľa oznámenia spočívať v získaní nepriamej výlučnej kontroly podnikateľa KKCG SE nad podnikom podnikateľa EUROPGAS, a.s., so sídlom Vinohradská 1511/230, 100 00 Praha 10, IČ: 255 72 709 (ďalej len „EUROPGAS“) a nad podnikom podnikateľa Moravské naftové doly, a.s., so sídlom Úprkova 807/6, 695 01 Hodonín, IČ: 262 88 583 (ďalej len „MND“) (ďalej len „Oznámenie koncentrácie“) na základe Zmluvy o prevode akcií spoločnosti EUROPGAS medzi spoločnosťou E.ON Ruhrgas International AG so sídlom Huttropstraβe 60, 43138 Essen, Spolková republika Nemecko a spoločnosťou ORTOKLAS, a.s., so sídlom Vinohradská 1511, 100 00 Praha 10, Česká republika, IČ: 28483006 (ďalej len „Zmluva EUROPGAS“) a Zmluvy o prevode akcií spoločnosti MND medzi spoločnosťou EUROPGAS a SPP Bohemia, a.s. so sídlom Vinohradská 1511/230, 100 00, Praha 1, Česká republika (ďalej len „Zmluva MND“), ktoré strany plánujú uzavrieť v súlade s Memorandom o porozumení, uzatvoreným dňa 11.06.2009 medzi podnikateľom Slovenský plynárenský priemysel, a.s., so sídlom Mlynské Nivy 44/a, 825 11 Bratislava, IČO: 35 815 256 (ďalej len „SPP“), podnikateľom E.ON Ruhrgas International AG, so sídlom Huttropstraβe 60, 43138 Essen, Spolková republika Nemecko a medzi podnikateľom KKCG SE (ďalej len „Memorandum“). 

2.	Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa § 10 ods. 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

3.	Na základe Oznámenia koncentrácie sa dňa 06.05.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0021/OK/2010, o čom úrad informoval oznamovateľa koncentrácie listom č. 2060/PMÚ SR/2010 zo dňa 28.05.2010. 

4.	Pri posudzovaní oznámenia koncentrácie podľa § 10 ods. 10 zákona úrad skúma, či zrejmým výsledkom tohto zámeru bude koncentrácia, pričom skúma skutočnosť, či podnikatelia majú navrhnutý presný plán transakcie. Oznámenie koncentrácie podľa § 10 ods. 10 zákona musí obsahovať písomné odôvodnenie a písomné podklady osvedčujúce skutočnosti podstatné pre koncentráciu, ktorými podnikatelia ubezpečia úrad o svojom spoločnom zámere uskutočniť navrhovanú koncentráciu a ktorými preukážu úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.

5.	V tejto súvislosti úrad listom číslo 2060/PMÚ SR/2010 zo dňa 28.05.2010 požiadal oznamovateľa koncentrácie, aby úradu predložil písomné odôvodnenie a písomné podklady v súlade so znením § 10 ods. 10 zákona a zároveň ho upozornil, že vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“) lehota na vydanie rozhodnutia podľa § 11 zákona nezačala plynúť a vyzval ho na jeho doplnenie. 

6.	Oznamovateľ koncentrácie doplnil chýbajúce informácie a podklady podľa 
§ 10 ods. 12 zákona a Vyhlášky listom zaevidovaným úradom pod číslom 2126/2010 doručeným úradu dňa 02.06. 2010 faxom, dňa 04.06.2010 doplneným listom, listom zaevidovaným úradom pod číslom 2210/2010 doručeným úradu dňa 08. 06. 2010 faxom, doplneným dňa 11.06.2010 listom, listom zaevidovaným úradom pod číslom 2229/2010 doručeným úradu dňa 09.06.2010 faxom doplneným dňa 11.06.2010 listom a listom zaevidovaným úradom pod číslom 2332/2010 doručeným úradu dňa 18.06.2010 faxom doplneným dňa 21.06.2010 listom.

7.	Úrad v prvom kroku skúmal, či predmetné oznámenie koncentrácie podľa § 10 ods. 10 zákona obsahuje všetky skutočnosti podstatné pre koncentráciu. 

8.	Úrad na základe predložených informácií a podkladov zistil, že koncentrácia má vzniknúť na základe Zmluvy EUROPGAS a Zmluvy MND, ktoré strany plánujú uzavrieť v súlade s Memorandom, pričom zistil, že na základe Zmluvy EUROPGAS a Zmluvy MND podnikateľ KKCG SE získa nepriamu výlučnú kontrolu nad podnikom podnikateľa EUROPGAS a nad podnikom podnikateľa MND.

9.	Po preskúmaní doplnených podkladov a informácií, v ktorých oznamovateľ koncentrácie upresnil parametre plánovanej transakcie, úrad dospel k záveru, že v uvedenom prípade bolo doručené odôvodnenie a písomné podklady osvedčujúce skutočnosti podstatné pre koncentráciu, ktorými oznamovateľ koncentrácie preukázal úradu, že plán navrhovanej koncentrácie je dostatočne konkrétny.

10.	Podľa § 9 ods. 7 zákona ustanovenia zákona, týkajúce sa koncentrácie okrem 
§ 10 ods. 9 zákona, sa vzťahujú aj na zámer koncentrácie oznámený úradu podľa § 10 ods. 10 zákona.

11.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 05.05.2010.

12.	Napriek skutočnosti, že neboli úradu predložené všetky podklady a informácie, ktoré sú podnikatelia oznamujúci koncentráciu podliehajúcu kontrole úradu povinní podľa Vyhlášky predložiť, úrad po predložení podkladov a informácií týkajúcich sa posúdenia koncentrácie, ktorá má vzniknúť na základe Zmluvy EUROPGAS a Zmluvy MND a toho, či bude táto koncentrácia podliehať kontrole úradu, rozhodol ako je uvedené vo výroku tohto rozhodnutia. Úrad pritom vychádzal zo skutočnosti, že predloženie všetkých podkladov a informácií podľa vyhlášky v predmetnom prípade nie je opodstatnené, keďže ako je uvedené ďalej, v predmetnom prípade nepôjde o koncentráciu, ktorá bude podliehať kontrole úradu podľa zákona.  

13.	Z podkladov a informácií, ktoré boli úradu predložené v predmetnom správnom konaní vyplynuli nasledujúce skutočnosti:

I.	Podnikatelia

14.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

a.	KKCG SE

15.	KKCG SE je holdingovou spoločnosťou zriadenou za účelom držania a spravovania majetkových účastí v dcérskych spoločnostiach, pričom sama priamo nevstupuje na trh výrobkov a služieb a nevykonáva žiadnu činnosť obchodnej (výrobnej) povahy. Podľa Oznámenia koncentrácie a jeho doplnení KKCG SE prostredníctvom svojich dcérskych spoločností pôsobí najmä v oblasti ťažby, spracovania, skladovania a distribúcie ropy a zemného plynu, ďalej tiež v oblasti cestovného ruchu a vydavateľských služieb a to predovšetkým na území Českej republiky a v menšom rozsahu potom na území Slovenskej republiky a Ruskej federácie. Zoznam spoločností, patriacich do skupiny KKCG SE  je súčasťou spisového materiálu.

16.	Z vyššie uvedených skutočností vyplýva, že KKCG SE je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

b.	EUROPGAS

17.	EUROPGAS je holdingovou spoločnosťou zriadenou za účelom držania a spravovania majetkových účastí v dcérskych spoločnostiach, pričom sama priamo nevstupuje na trh výrobkov a služieb a nevykonáva žiadnu obchodnú (výrobnú) činnosť. Podľa Oznámenia koncentrácie a jeho doplnení spoločnosť EUROPGAS prostredníctvom svojich dcérskych spoločností pôsobí najmä v oblasti ťažby, spracovania, skladovania a distribúcie ropy a zemného plynu a to predovšetkým na území Českej republiky a v menšom rozsahu potom na území Slovenskej republiky a Ruskej federácie. Zoznam spoločností, patriacich do skupiny KKCG SE  je súčasťou spisového materiálu. 

18.	Z vyššie uvedených skutočností vyplýva, že KKCG Holding je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

c.  MND

19.	MND je holdingovou spoločnosťou, zriadenou za účelom držania a spravovania majetkových účastí v dcérskych spoločnostiach a poskytuje poradenské služby v kontrolovaným subjektom. Podľa Oznámenia koncentrácie a jeho doplnení spoločnosť MND prostredníctvom svojich dcérskych spoločností pôsobí najmä v oblasti ťažby, spracovania, skladovania a distribúcie ropy a zemného plynu a to predovšetkým na území Českej republiky a v menšom rozsahu potom na území Slovenskej republiky a Ruskej federácie. Zoznam spoločností, patriacich do skupiny MND je súčasťou spisového materiálu. 

20.	Z vyššie uvedených skutočností vyplýva, že MND Holding je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

21.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

22.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

23.	V rámci podkladovej dokumentácie Oznámenia koncentrácie bolo úradu predložené Memorandum. Úrad na základe predložených informácií a podkladov zistil, že v súlade s Memorandom bude uzavretá Zmluva EUROPGAS, na základe ktorej má KKCG SE v úmysle kúpiť 50% podiel na základnom imaní a hlasovacích právach spoločnosti EUROPGAS, či už priamo, alebo prostredníctvom pridruženej osoby. V Oznámení koncentrácie spolu s jeho doplnením sa uvádza, že spoločnosťou, ktorá uzavrie Zmluvu EUROPGAS bude spoločnosť ORTOKLAS, a.s., so sídlom Vinohradská 1511/230, 100 00, Praha 10, Česká republika, nad ktorou spoločnosť KKCG SE vykonáva faktickú výlučnú kontrolu. S ohľadom na skutočnosť, že podnikateľ KCCG SE už prostredníctvom jednej zo svojich výlučne kontrolovanej spoločnosti (KKCG Oil & Gas B.V.) vlastní 50% podiel na základnom imaní a hlasovacích právach spoločnosti EUROPGAS, získa tak prostredníctvom svojej výlučne kontrolovanej dcérskej spoločnosti touto transakciou 100 % podiel na základnom imaní a hlasovacích právach podnikateľa EUROPGAS. 

24.	Ako sa uvádza v doplnení Oznámenia koncentrácie v období pred transakciou vykonávajú kontrolu nad podnikom podnikateľa EUROPGAS spoločnosti EON a KKCG SE prostredníctvom jednej zo svojich výlučne kontrolovaných spoločností KKCG Oil & Gas B.V.

25.	Úrad teda z predložených informácií a podkladov zistil, že na základe Zmluvy EUROPGAS podnikateľ KCCG SE získa nepriamu výlučnú kontrolu nad podnikom podnikateľa EUROPGAS.

26.	Úrad na základe predložených informácií a podkladov zistil, že v súlade s Memorandom bude uzavretá Zmluva MND, na základe ktorej nadobudne podnikateľ EUROPGAS 51,82 % podiel na základnom imaní a hlasovacích právach spoločnosti MND. S ohľadom na skutočnosť, že podnikateľ EUROPGAS už v súčasnosti vlastní 48,18 % podiel na základnom imaní a hlasovacích právach spoločnosti MND, získa tak touto transakciou 100% podiel na základnom imaní a hlasovacích právach podnikateľa MND.

27.	Ako sa uvádza v doplnení Oznámenia koncentrácie v období pred transakciou vykonávajú priamu kontrolu nad podnikom MND spoločnosti EUROPGAS a SPP Bohemia. 

28.	Úrad na základe vyššie uvedeného zistil, že na základe Zmluvy MND podnikateľ KKCG SE získa nepriamu výlučnú kontrolu nad podnikom podnikateľa MND.

29.	Úrad skúmal, či nadobudnutie kontroly nad podnikom podnikateľa EUROPGAS a nad podnikom podnikateľa MND predstavuje jednu koncentráciu. Úrad tiež zistil, že uzavretie Zmluvy EUROPGAS a Zmluvy MND je súčasťou tzv. Rozdelenia podľa Memoranda, pričom dokončeniu Rozdelenia dôjde súčasne a dokončenie Rozdelenia bude podmienené kompletným dokončením stanovených odkladacích podmienok.  Úrad tiež zistil, že nadobúdateľom kontroly aj nad podnikom podnikateľa EUROPGAS aj nad podnikom podnikateľa MND je jeden podnikateľ – podnikateľ KKCG SE. Úrad po preskúmaní všetkých predložených informácií a podkladov zistil vzájomnú podmienenosť Zmluvy EUROPGAS a Zmluvy MND, ktoré majú byť uzavreté v súlade s Memorandom.  

30.	Na základe vyššie uvedených skutočností úrad dospel k záveru, že získanie kontroly nad podnikom podnikateľa EUROPGAS a nad podnikom podnikateľa MND na základe Zmluvy EUROPGAS a Zmluvy MND bude predstavovať jednu koncentráciu. 

31.	Úrad teda z predložených informácií a podkladov dospel k záveru, že uzavretím Zmluvy EUROPGAS a uzavretím Zmluvy MND získa podnikateľ KKCG SE nepriamu výlučnú kontrolu nad podnikom podnikateľa EUROPGAS a nad podnikom podnikateľa MND a teda uzavretím Zmluvy EUROPGAS a Zmluvy MND v súlade s Memorandom dôjde ku vzniku koncentrácie podľa § 9 ods. 1 písm. b) v spojení s § 9 ods. 4 písm. b) zákona.

32.	Ako sa uvádza v doplnení Oznámenia koncentrácie doručeného úradu faxom dňa 08.06.2010 a listom dňa 11.06.2010, zaevidovaným pod č. 2210/2010 (ďalej len „Doplnenie 2210/2010“) zo skupiny KKCG došlo k vyčleneniu spoločností ŽDB GROUP a. s., so sídlom Bohumín, Bezručova 300, 735 93, Česká republika, IČO: 268 77 091 (ďalej len „ŽDB“), BONATRANS GROUP, a. s., so sídlom Revoluční 1234, 735 94 Bohumín, Česká republika, IČO: 274 38 678 (ďalej len „BONATRANS“) a KOVOSVIT, a. s., so sídlom náměstí Tomáše Bati 419, 391 02 Sezimovo Ústí II, Česká republika, IČO: 000 09 415 (ďalej len „KOVOSVIT“) a ani KKCG SE ani iná spoločnosť patriaca do skupiny KKCG už v týchto spoločnostiach, ani nimi ovládaných, či priamo alebo nepriamo kontrolovaných spoločnostiach, nevlastní žiadny podiel  a teda nevykonáva priamu alebo nepriamu kontrolu. Uvedená transakcia bola predmetom posúdenia úradom v správnom konaní 0012/OK/2010 ukončeným rozhodnutím č. 2010/ZK/3/1/030 zo dňa 20. 05. 2010. Úrad túto skutočnosť zobral do úvahy pri výpočte obratov podnikateľa KKCG SE.

33.	Ako sa ďalej uvádza v Doplnení 2210/2010 po uskutočnení koncentrácie tak, ako je ako zámer oznamovaný úradu, súčasťou skupiny KKCG prestane byť aj spoločnosť SPP Bohemia, a.s. so sídlom Vinohradská 1511/230, 100 00 Praha 1, Česká republika (ďalej len „SPP Bohemia“). Táto skutočnosť vyplýva z Memoranda, podľa ktorého strany plánujú uzavrieť aj Zmluvu o prevode akcií, v dôsledku ktorej dôjde k získaniu priamej výlučnej kontroly podnikateľa SPP nad podnikom podnikateľa SPP Bohemia a teda KKCG SE stratí možnosť nepriamo kontrolovať podnik podnikateľa SPP Bohemia. Uvedená transakcia bola už úradom posúdená v správnom konaní č. 0028/2010 a schválená rozhodnutím úradu č. 2010/FV/3/1/019 zo dňa 30. marca 2010. Túto skutočnosť úrad zobral do úvahy pri vyčíslení obratov podnikateľa KKCG SE.  

III.	Účastníci konania a koncentrácie

34.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

35.	Z vyššie uvedeného vyplýva, že účastníkom konania v prípade predmetnej koncentrácie je podnikateľ KKCG SE, ktorý získa výlučnú kontrolu nad podnikom podnikateľa EUROPGAS a nad podnikom podnikateľa MND. 

36.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

37.	V prípade predmetnej koncentrácie je teda účastníkom koncentrácie podnikateľ KKCG SE, ktorý získava výlučnú kontrolu nad podnikom podnikateľa EUROPGAS a nad podnikom podnikateľa MND, ako aj podnikatelia EUROPGAS a MND, nad ktorým je výlučná kontrola získavaná.

IV.	Koncentrácia podliehajúca kontrole úradu

38.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

39.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

40.	Úrad vychádzal z podkladov predložených v oznámení koncentrácie za posledné uzavreté účtovné obdobie za rok 2008, nakoľko podľa účastníka konania konsolidované údaje z relevantných účtovných závierok všetkých spoločností skupiny KKCG za rok 2009 nie sú ešte k dispozícii. Vychádzajúc z podkladov predložených v oznámení koncentrácie za posledné uzavreté účtovné obdobie úrad zistil, že predmetná koncentrácia nepodlieha kontrole úradu podľa § 10 ods. 1 písm. a) ani podľa § 10 ods. 1 písm. b) zákona. Vzhľadom na to, že účastník konania označil výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza. 

41.	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

42.	Úrad listom číslo 2383/PMÚ SR/2010 zo dňa 23.06.2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

43.	Účastník konania sa k predmetnej výzve vyjadril listom zaevidovaným úradom pod číslom 2428/2010 doručeným dňa 25.06. 2010 faxom, potvrdeným dňa 29.06.2010 listom, v ktorom uviedol, že súhlasí so závermi úradu uvedenými v liste č. 2383/PMÚ SR/2010. 

44.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

45.	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

JUDr. Pavel Šafář, advokát
Ventúrska 12, 
811 01 Bratislava
Slovenská republika